## Uredba o osnivanju Visoke učiteljske škole u Splitu

### NN 75/1998 (27.5.1998.), Uredba o osnivanju Visoke učiteljske škole u Splitu

# **VLADA REPUBLIKE HRVATSKE**

Na temelju članka 12. stavka 2. Zakona o ustanovama ("Narodne novine",
br. 76/93 i 29/97), članka 10. stavka 2. Zakona o visokim učilištima ("Narodne
novine", broj 59/96 - pročišćeni tekst) i članka 3. stavka 2. Zakona o
Vladi Republike Hrvatske ("Narodne novine", br. 41/90, 8/91, 14/91, 53A/91,
9/92, 55/92 i 29/94), Vlada Republike Hrvatske je na sjednici održanoj
21. svibnja 1998. godine, donijela

## **UREDBU**

### **O OSNIVANJU VISOKE UČITELJSKE ŠKOLE U SPLITU**

Članak 1.

Ovom Uredbom osniva se javna ustanova pod nazivom Visoka učiteljska
škola u Splitu.

Sjedište Visoke učiteljske škole u Splitu (u daljnjem tekstu: Škola)
je u Splitu, Teslina 12.

Članak 2.

Osnivač Škole je Republika Hrvatska koja odmah ovom Uredbom osnivačka
prava prenosi na Sveučilište u Splitu (u daljnjem tekstu: Sveučilište).

Škola djeluje u sastavu Sveučilišta.

Nastavni program donosi senat Sveučilišta.

Članak 3.

Djelatnost Škole je:

- ustrojavanje i izvođenje stručnih i dodiplomskih i poslijediplomskih
studija za naobrazbu učitelja u osnovnom školstvu te odgojitelja i stručnih
suradnika u dječjim vrtićima,

- ustrojavanje i izvođenje programa stalnog usavršavanja učitelja i
odgojitelja,

- obavljanje stručnog i znanstvenog rada iz područja društvenih i humanističkih
znanosti,

- izdavačka, bibliotečna i informatička djelatnost za potrebe nastave
i stručnog rada.

Članak 4.

Škola može ustrojavati i izvoditi stručne studije za naobrazbu učitelja
jedno i dvopredmetne nastave u osnovnom školstvu, uz uvjet da se za taj
studij donese nastavni program u propisanom postupku.

Članak 5.

Tijela Škole su dekan i nastavničko vijeće.

Članak 6.

Dekan upravlja Školom, njen je čelnik i voditelj.

Dekana bira nastavničko vijeće na način i u postupku utvrđenom statutom
Škole. Za dekana može biti izabran nastavnik u znanstveno-nastavnom zvanju
ili nastavnom zvanju profesora visoke škole, na vrijeme od dvije godine
s tim što ista osoba može biti birana dva puta uzastopce.

Dekana potvrđuje Upravno vijeće Sveučilišta.

Ako Upravno vijeće Sveučilišta u roku od dva mjeseca ne uskrati suglasnost,
smatra se da je dalo suglasnost.

Dekan obavlja sljedeće poslove:

- ustrojava i vodi rad i poslovanje Škole,

- predstavlja i zastupa Školu,

- poduzima sve pravne radnje u ime i za račun Škole,

- zastupa Školu u svim postupcima pred sudovima, upravnim i drugim tijelima
te pravnim osobama s javnim ovlastima,

- daje pismenu punomoć drugoj osobi u granicama svoje ovlasti, da zastupa
Školu u pravnom prometu,

- određuje osobe ovlaštene za potpisivanje financijske i druge dokumentacije,
predsjedava nastavničkim vijećem,

- donosi statut Škole na prijedlog nastavničkog vijeća,

- donosi akt o ustrojstvu radnih mjesta na prijedlog nastavničkog vijeća,

- obavlja i druge poslove utvrđene zakonom i statutom Škole.

Dekan je odgovoran za zakonitost rada Škole.

Članak 7.

Škola ne može bez suglasnosti Sveučilišta sklapati poslove o stjecanju,
opterećenju ili otuđenju nekretnina.

Škola ne može bez suglasnosti Sveučilišta steći, otuđiti ili opteretiti
drugu imovinu niti ugovoriti drugi posao, ako vrijednost pojedinačnog ugovora
prelazi iznos od 200.000,00 kuna.

Članak 8.

Nastavničko vijeće je stručno vijeće Škole.

Nastavničko vijeće čine svi nastavnici u znanstveno-nastavnom zvanju
i zvanju profesora visoke škole, višeg predavača i predavača te predstavnici
suradnika i studenata na način određen statutom Škole.

Članak 9.

Nastavničko vijeće obavlja sljedeće poslove:

- bira dekana,

- predlaže dekanu statut Škole i akt o ustroju radnih mjesta,

- predlaže nastavne programe senatu Sveučilišta,

- imenuje nastavnička i stručna povjerenstva,

- provodi izbore u zvanja u skladu sa dobivenom ovlasti,

- provodi postupak priznavanja istovrijednosti odnosno potpune istovrijednosti
diploma,

- obavlja ostale stručne i druge poslove utvrđene statutom Škole.

Članak 10.

Statutom se pobliže uređuje ustrojstvo, ovlasti, način rada i odlučivanja
pojedinih tijela Škole i druga važna pitanja za djelatnost Škole.

Članak 11.

Sredstva za osnivanje i početak rada osiguravaju se u iznosu od 50.000,00
kn iz državnog proračuna za rad javnih visokih učilišta.

Sredstva za redovnu djelatnost Škole osiguravaju se iz sredstava državnog
proračuna za rad javnih visokih učilišta iz vlastitih prihoda.

Članak 12.

Škola nema za cilj stjecanje dobiti. Ukoliko Škola u obavljanju svoje
djelatnosti ostvari dobit, ta se dobit upotrebljava isključivo za obavljanje
i razvoj djelatnosti Škole.

Članak 13.

U snošenju gubitaka nastalih poslovanjem kao i za svoje obveze, Škola
odgovara cijelom svojom imovinom.

Sveučilište solidarno i neograničeno odgovara za obveze Škole.

Članak 14.

Upravno vijeće Sveučilišta imenovat će privremenog dekana Škole u roku
od 15 dana od dana stupanja na snagu ove Uredbe.

Članak 15.

Privremeni dekan obavit će pripreme za početak rada Škole, a naročito
pribaviti mišljenje Nacionalnog vijeća za visoku naobrazbu o ispunjavanju
standarda vrsnoće za ustrojstvo i izvedbu studija i dopusnicu ministra
znanosti i tehnologije za početak obavljanja djelatnosti, te podnijeti
prijavu za upis u sudski registar.

Privremeni dekan donijet će statut prije početka obavljanja djelatnosti
Škole.

Članak 16.

Nastavni program donijet će se prije početka djelatnosti Škole.

Članak 17.

Škola može početi obavljati djelatnost danom upisa u sudski registar.

Članak 18.

Odredba članka 2. ove Uredbe postat će valjana nakon što Sveučilište
dade suglasnost o prijenosu osnivačkih prava sa Republike Hrvatske na Sveučilište.

Članak 19.

Ova Uredba stupa na snagu danom objave u "Narodnim novinama".

Klasa: 602-04/98-01/13
Urbroj: 5030104-98-1
Zagreb, 21. svibnja 1998.

Predsjednik
**mr. Zlatko Mateša,** v. r.

Uredba, NN 75/1998-972